*Vedtægter for*

Dansk Selskab for Urologisk, Gynækologisk og Obstetrisk Fysioterapi

§ 1. *Navn*

Selskabets navn er ”Dansk Selskab for Urologisk, Gynækologisk og Obstetrisk Fysioterapi”, forkortet DUGOF. Selskabet er tilknyttet Dansk Selskab for Fysioterapi.

§ 2. *Formål*

DUGOF´s formål er at danne en organisatorisk ramme om en specialebærende faglig gruppe med henblik på at styrke de faglige miljøer og bidrage til at realisere visionen om specialiseret og evidensbaseret fysioterapi.

Gennem at:

* Forestå kompetenceudvikling og styrkelse af medlemmernes faglige viden og ekspertise indenfor de urologiske, gynækologiske, obstetriske og gastroenterologiske specialer.
* Varetage medlemmernes faglige interesser og repræsentere medlemmerne, hvor dette er økonomisk og fagligt hensigtsmæssigt, idet en sådan interessevaretagelse koordineres med Dansk Selskab for Fysioterapi.
* Koordinere med andre specialebærende faglige selskaber og faglige selskaber via Dansk Selskab for Fysioterapi, således at faglige selskaber for fysioterapi trækker i samme retning, videndeler, udnytter hinandens ressourcer og etablerer fælles funktioner, hvor dette er formålstjeneligt.

§ 3. *Medlemskab*

Som medlem kan kun optages fysioterapeuter, der er medlemmer af Danske Fysioterapeuter. Ophør af medlemskab sker ved skriftlig (elektronisk) meddelelse til Danske Fysioterapeuter senest 1. November med virkning fra efterfølgende 1. Januar. Såfremt et medlem er i kontingentrestance i 3 måneder eller har overtrådt DUGOF´s vedtægter kan bestyrelsen ekskludere medlemmet. Eksklusion kan indankes for Dansk Selskab for Fysioterapi.

§ 4. *Kontingent og regnskab*

Kontingentet fastsættes for et regnskabsår af gangen af Generalforsamlingen. Regnskabsåret følger kalenderåret.

§ 5. *Generalforsamlingen*

Generalforsamlingen er Selskabets højeste myndighed. Ordinær generalforsamling afholdes én gang om året i 1. kvartal. Ordinær generalforsamlig indkaldes elektronisk via [www.dugof.dk](http://www.dugof.dk) eller ved bekendtgørelse i Danske Fysioterapeuters fagblad med mindst 1 måneds varsel.

Stemmeretten er personlig.

Generalforsamlingen er beslutningsdygtig uanset antallet af fremmødte medlemmer. Beslutninger afgøres ved simpel stemmeflerhed, dog kræver vedtægtsændringer, at mindst 2/3 af de fremmødte stemmer for.

Generalforsamlingens dagsorden skal mindst omfatte følgende punkter:

1. Valg af dirigent
2. Beretning fra bestyrelsen
3. Fremlæggelse af det reviderede regnskab
4. Fastsættelse af kontingent
5. Indkomne forslag
6. Valg til bestyrelsen
7. Evt.

Forslag, der ønskes behandlet på generalforsamlingen, skal være bestyrelsen i hænde senest 14 dage før afholdelse af generalforsamlingen. Eventuelle indsendte forslag fra medlemmerne samt evt. forslag fra bestyrelsen skal være medlemmerne i hænde senest 7 dage før afholdelsen af generalforsamlingen. Forslag, der bliver fremsat under generalforsamlingen, kan ikke realitetsbehandles og kan ikke sættes under afstemning.

§ 6. *Ekstraordinær generalforsamling*

Ekstraordinær generalforsamling kan indkaldes, når bestyrelsen finder det nødvendigt eller når mindst 10 % af de stemmeberettigede medlemmer fremsætter ønske herom. Ekstraordinær generalforsamling indkaldes ved elektronisk meddelelse til alle stemmeberettigede medlemmer med mindst 2 ugers varsel.

§ 7. *Bestyrelsen*

Bestyrelsen består af mindst 5 højest 10 medlemmer. Bestyrelsen konstituerer sig selv, dog skal der udpeges en formand, en kasserer og en sekretær/webredaktør. Bestyrelsesmedlemmerne vælges for 2 år af gangen forskudt for hinanden, således at halvdelen er på valg hvert år.

Tegningsberettiget til DUGOF er den til enhver tid siddende formand for bestyrelsen og den til enhver tid værende kasserer. De tegningsberettigede kan udstede fuldmagt til at disponere over selskabets bankkonto, herunder brug af netbank.

§ 8. *Vedtægtsændringer*

DUGOF´s vedtægter kan alene ændres af generalforsamlingen, men disse er først gyldige, når de er godkendt af Dansk Selskab for Fysioterapi. Vedtægtsændringerne skal vedtages med mindst 2/3 af de fremmødtes stemmer for at have gyldighed.

§ 9. *Andre organisationer*

DUGOF kan tilslutte sig en indenlandsk eller udenlandsk organisation forudsat at Danske Fysioterapeuter giver sin godkendelse.

§ 10. *Danske Fysioterapeuters fagblad*

DUGOF kan benytte Danske Fysioterapeuters fagblad i henhold til de til enhver tid gældende regler herfor.

§ 11. *Øvrige rettigheder og pligter*

DUGOF er forpligtet til at overholde Dansk Selskab for Fysioterapis og Danske Fysioterapeuters love, kollegiale vedtægter og beslutninger truffet af foreningens kompetente organer og indenfor foreningens formål, jf. Danske Fysioterapeuters kollegiale vedtægter punkt 1.4: ”De enkelte medlemmer må ikke uden forud indhentet samtykke fra Danske Fysioterapeuters Hovedbestyrelse forhandle med myndigheder, institutioner eller virksomheder om sager, der generelt kan have betydning for standen, dvs. sager af faglig interesse (fagets udøvelse og uddannelsen samt sager af økonomisk interesse (arbejds- og lønvilkår))”.

§ 12. *Nedlæggelse*

DUGOF kan nedlægges, såfremt dette vedtages af Generalforsamlingen med mindst 2/3 af de fremmødtes stemmer og efterfølgende godkendes ved en skriftlig urafstemning blandt alle stemmeberettigede medlemmer med ¾ flertal.

DUGOF kan nedlægges af Dansk Selskab for Fysioterapi, såfremt det ikke opfylder Dansk Selskab for Fysioterapis vedtægter.

Eventuel overskydende kapital tilfalder Danske Fysioterapeuters forskningsfond øremærket støtte til forskning indenfor urologisk, gynækologisk, obstetrisk og gastroenterologisk fysioterapi.